ออมสินผุดเงินฝากประจำ66วันดอก1.66%
ธนาคารออมสินออกเงินฝากประจำ 66 วันให้ดอกเบี้ย 1.66 % เปิดรับฝากตั้งแต่วันที่ 24 ธ.ค.ถึงวันที่ 31 ม.ค.&nbsp;
23 ธ.ค. 2553

ธนาคารออมสินออกเงินฝากประจำ 66 วันให้ดอกเบี้ย 1.66 % เปิดรับฝากตั้งแต่วันที่ 24 ธ.ค.ถึงวันที่ 31 ม.ค. 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารออมสินออกผลิตภัณฑ์เงินฝากระยะสั้นรูปแบบใหม่ “เงินฝากประจำ 66 วัน” อัตราดอกเบี้ย 1.66 % เริ่มรับฝากตั้งแต่วันที่ 24 ธ.ค. 2553 ถึง วันที่ 31 ม.ค. 2554 เพื่อเป็นของขวัญปีใหม่ให้กับลูกค้าที่ฝากเงินกับธนาคาร
สำหรับเงื่อนไขเงินฝากประจำ 66 วัน ผู้ฝากจะต้องเปิดบัญชีขั้นต่ำ 1 หมื่นบาท ฝากเพิ่มได้ครั้งละไม่ต่ำกว่า 1,000 บาท และสามารถฝากเพิ่มอีกเมื่อใดก็ได้ หรือวันละกี่ครั้งก็ได้ในช่วงเวลาที่ธนาคารฯ เปิดรับฝาก ทั้งนี้ ธนาคารฯ จะคำนวณดอกเบี้ยเป็นรายวัน และลงรับดอกเบี้ยเมื่อครบกำหนด
นายเลอศักดิ์ กล่าวอีกว่า นอกจากนี้ เงินฝาก Triple Save ซึ่งธนาคารออมสินเปิดรับฝากมาตั้งแต่วันที่ 1 พ.ย. 2553 และจะสิ้นสุดในวันที่ 31 ธ.ค. 2553 นี้ ธนาคารได้ขยายเวลารับฝากออกไปอีกจนถึงวันที่ 31 ม.ค. 2554 พร้อมกับปรับเพิ่มอัตราดอกเบี้ย โดยฝากเงินตั้งแต่ 5 ล้านบาทขึ้นไป จะได้รับอัตราดอกเบี้ยสูงถึง 1.40% ต่อปี (จากเดิม 1.15% ต่อปี) ส่วนยอดเงินฝากที่ต่ำกว่า 5 ล้านบาท จะได้รับอัตราดอกเบี้ยเพิ่มเป็น 1.25% ต่อปี (จากเดิม 1.00% ต่อปี) โดยอัตราดอกเบี้ยใหม่นี้จะมีผลตั้งแต่วันที่ 24 ธ.ค. 2553 เป็นต้นไป